Det koster dyrt på antallet af passagerer i Aalborg Lufthavn, at luftfartselskabet Lufthansa drosler ned på sine afgange fra den nordjyske lufthavn. Nye passagertal fra Aalborg Lufthavn viser, at det går fremad med indenrigs- og chartertrafikken, mens udenrigstrafikken falder med 10,3 procent. Således fløj 35.399 passagerer direkte til udlandet fra Aalborg Lufthavn i forhold til samme måned sidste år, hvor dette tal var på 39.695. - Sammenligner man juni i år med juni sidste år, så havde Lufthansa cirka 20 procent af vores udenrigstrafik i 2015, og sidenhen har Lufthansa som bekendt skåret kraftigt ned. Når vi så ’kun’ har en tilbagegang på 10,8 procent i udenrigstrafikken skyldes det blandt andet, at et selskab som Turkish Airlines har opnået en stigning på 30 procent i forhold til samme måned sidste år. Et andet eksempel er Norwegian, der melder, at de har solgt over 30 procent flere rejser til de spanske destinationer ud af Aalborg Lufthavn; Alicante, Malaga og Mallorca, siger lufthavnsdirektør Søren Svendsen. Selvom nedgangen i udenrigstrafikken stækker en ellers uplettet rekordsæson, er der positive tendenser at spore på de to andre afgangstyper. Chartertrafikken er gået frem med 0,5 procent i forhold til samme måned sidste år, idet 31.775 fløj til og fra Aalborg Lufthavn i juni 2016 i forhold til 31.605 i juni 2015. Indenrigstrafikken viser en fremgang på 3,2 procent i juni 2016 i forhold til samme måned sidste år. I juni 2016 fløj der således 75.888 passagerer til og fra København mod 73.506 i juni 2015. – Trods godt vejr i Danmark i det meste af juni og de rejsendes ændrede valg af feriemål, er vi tilfredse med antallet af solgte charterrejser ud af Aalborg Lufthavn, siger Søren Svendsen. Vækst på indenrigs- og chartertrafikken og tilbagegangen på udenrigstrafikken giver samlet set en mindre tilbagegang på 1,2 procent i juni 2016 i forhold til juni 2015. Samlet set rejste 143.062 passagerer til og fra Aalborg Lufthavn i juni 2016 mod 144.806 i juni 2015.

Opsummering:
Efter en næsten ubrudt række af salgsrekorder falder passagertallet i Aalborg Lufthavn. Udenrigstrafikken er synderen.